Vajszló volt az első település, ahová a választás után Orbán Viktor személyesen ment el megköszönni, hogy a Fideszt támogatták a helyiek. Most 2,4 milliárdot kaptak a kormánytól.

Egy hónapja számoltunk be a miniszterelnök Facebook-oldalán feltűnt, elsőre akkor még furcsának tűnő jelenségről, amikor "Köszönöm, Vajszló" címmel 22, a választás előtti országjárásakor készült fényképet tettek közzé az oldalán. A fotókról később kiderült, hogy azok nem a kampánytudósításokból kimaradt darabok, hanem Orbán Viktor újra ellátogatott a baranyai településre, hogy személyesen köszönje meg a helyiek támogatását. (A község két választókörében 55, illetve 59,4 százalékkal nyert április 8-án Nagy Csaba, a Fidesz jelöltje.)

A Szabad Pécs akkori tudósítása szerint a faluban a frissen megválasztott képviselővel és a polgármesterrel is tárgyaló miniszterelnök köszönetképpen 33 méteres medencével bíró uszodát ígért a községháza előtt összegyűlteknek, a település ugyanis régóta szeretett volna egy tanuszodát.

A hétfő esti Magyar Közlönyben megjelent kormányrendelet szerint azonban Orbán Viktor ennél is jobban meghálálja a baranyai falu szavazatait: a határozat a költségvetés központi maradványából 2,4 milliárd forint átcsoportosítását rendelte el „Vajlszló nagyközséget érintő infrastruktúra-fejlesztés érdekében”.

Nem, az uszodaépítés egyelőre még nem számít Magyarországon infrastruktúrának, a pénzt nem is erre rendelték elkülöníteni, hanem 400 millió forintot a helyi ipartelep felújítására, 2 milliárdot pedig egy Vajszló-központú szennyvízelvezetési beruházásra.

© Facebook/Orbán Viktor

A határozat utolsó pontként kitér a vajszlóiak eredeti vágyára is, és – igaz, források átcsoportosítása nélkül – felhívja az emberi erőforrások miniszterét, hogy

„vizsgálja meg a vajszlói tanuszoda 33 méteres medenceként történő megépítésének feltételeit”.

Hogy Vajszló után más településeknek is meghálálja-e a miniszterelnök, hogy a Fidesz jelöltjeit támogatták a választáson, egyelőre nem tudni. Májusi köszönőkampány-körútjának mindenesetre még három állomása volt: Szirmabesnyő/Miskolc, Dad és Belváros. Kíváncsian várjuk a későbbi Magyar Közlönyöket.